Madelein kry weer kleur | Netwerk24
Madelein kry weer kleur
Madelein Viljoen (36), 'n persoonlike assistent, het met haar gehoorgestremde kind Pretoria toe getrek om voor te begin. Sy wou wegstap van die verlede en Hannon Bothma het gemeen 'n nuwe voorkoms is presies wat sy nodig het.
Madelein Viljoen het as blondine vaal gelyk.
"Ek dink Madelein moet meer energiek en kleurvoller lyk," het Hannon gesê.
Hy meen as lang hare 'n vrou pas, is daar geen rede waarom mens dit drasties hoef te verander nie. "Ek dink 'n kuif sal Madelein se langerige gesig sagter laat lyk.
Madelein het groenbruin oë, donker wenkbroue en 'n goue velkleur met selfs 'n paar donker sproetjies. Sy het die ideale gelaatskleur om eintlik beter te lyk met donker hare as met blonde hare. 'n Donker kastaiingbruin is 'n veilige kleurkeuse. Sy kan self besluit of sy dit volgende keer nog donkerder wil kleur.
Volgens Hannon verouder vroue verskillend en die vel rondom Madelein se oë is baie dun. Dus sal dit meer geneig wees om plooitjies te vorm.
"In jou 30's moet jy 'n serum gebruik wat jou vel fermer maak, en ook 'n vitamiene E- oogroom om die dun, delikate area rondom die oë te versorg en te beskerm," sê Hannon.
Gebruik 'n neutrale kleur grimering op jou oë, soos brons. 'n Pienkerige lipkleur sal jou glimlag die mooiste laat vertoon en pas ook by enige geleentheid of uitrusting.
Madelein nadat Hannon van haar 'n brunet gemaak het.
Sunet Vermaak, die stilis, sê die uitdagings vir Madelein se klerekas is dat sy soms vir vier base werk en verskillende rolle in een dag vervul.
"Met 'n denim en bloes en gemaklike plat skoene kan sy maklik rondbeweeg vir kantoortakies. Dan sal hakskoene en helder juwele enige uitrusting nuwe lewe gee vir 'n ete-afspraak wat sy met 'n baas moet bywoon. 'n Baadjie en hofskoene sal haar uitrusting geskik maak as sy 'n vergadering moet bywoon. 'n Groot handsak waarin sy 'n ekstra paar skoene, juwele en boeke pak, is noodsaaklik."